**СТАНОВИЩЕ**

**от доц. д-р Росица Филипова Ишпекова, катедра „Англицистика и американистика“, ФКНФ, СУ „Св. Климент Охридски“, София** на дисертационен труд за присъждане на научна степен **„доктор на филологическите науки”** в Професионално направление 2.1 филология. Автор: доц. д-р Нели Тодорова Тинчева-Георгиева. Тема **„Многопроцесен когнитивен модел за изследване на текст и дискурс“.**

1. **Общо описание на представените материали**

Със Заповед № РД 38-120/10.03.2023 г. на Ректора на СУ „Св. Климент Охридски“ проф. дфн Анастас Герджиков съм определена за член на научното жури за осигуряване на процедура за защита на дисертационен труд на тема  **„Многопроцесен когнитивен модел за изследване на текст и дискурс“** за придобиване на научна степен „доктор на науките” в област на висшето образование 2 хуманитарни науки, професионално направление 2.1 филология.

Автор на дисертационния труд е доц. д-р Нели Тодорова Тинчева-Георгиева, преподавател в катедра „Англицистика и американистика“, ФКНФ, СУ „Св. Климент Охридски“, София. Предадените от авторката материали включват всички необходими за процедурата документи, а именно: автобиография, копие на дипломата за придобита образователно-квалификационна степен „доктор”, диплома за завършена специалност „Английска филология“, дисертационен труд на английски език, автореферат на български и на английски език, декларация за оригиналност на предложения труд, справка за изпълнение на минималните национални изисквания на Закона за развитие на академичния състав в Република България (ЗРАСРБ) и списък на публикациите, свързани с дисертационния труд за придобиване на научната степен „доктор на науките“.

1. **Кратки биографични данни за кандидата**

Нели Тодорова Тинчева е приета да следва специалност „Английска филология“ през 1990г., която успешно завършва през 1995 г. с преводаческа специализация и защитена дипломна работа на тема “Gender, speech and cultural myths” („Женска реч и културни митове“). По време на следването си е работила като преводач (устен, консекутив, писмен превод) към фирма „Тинформ“ (1992-1994 г.). През периода юли 1994 г. – март 1995 г. е била помощник-режисьор към “Sneak Preview Entertainment”.

Доц. д-р Нели Тинчева-Георгиева е доказан специалист и уважаван колега в катедра „Англицистика и американистика“ към ФКНФ, СУ „Св. Кл. Охридски“. Постъпва на щат към катедрата през 1995г., като е била асистент до 1999 г., след което е повишена в длъжността старши асистент, която заема до 2005 г. В периода 2005 – 2015 г. е главен асистент, а от 2015 г. досега е доцент по текстова лингвистика и анализ на дискурса. През март 2006г. придобива ОНС „доктор“ след успешно защитена дисертация на тема “The SOURCE-PATH-GOAL image schema in political speeches” (“Менталната схема НАЧАЛО-ПЪТ-ЦЕЛ в политическите речи“. Научна специалност „Германски езици“, шифър 05.04.20.

1. **Актуалност на тематиката и целесъобразност на поставените цели и задачи**

Темата на дисертационното изследване е особено актуална предвид на бурното развитие на текстовата лингвистиката и анализа на дискурса, на което сме свидетели през последните години и което съвсем закономерно доведе до възникване на нови теоретични модели. Наличието на модела, изведен от докторантката, многопроцесен когнитивен модел се доказва във всички глави на дисертацията. Терминът „модел“ се използва в настоящата дисертация за означаването на многопроцесен набор от едновременно функциониращи когнитивни механизми.

Структурата на дисертацията отговаря на всички изисквания на докторска дисертация за „доктор на науките“: състои се от увод, в който ясно са формулирани обектът на изследването, изследователските въпроси, които авторката си поставя, подхода и метода, които доц. Тинчева използва и дейтасетите, които анализира, част първа (която се състои от две глави), част втора (която се състои също от две глави), част трета (от четири глави) и заключение. Ясно е формулирана и основната цел на дисертацията - да допринесе към научното разбиране на припокриването на четири сфери на действие и анализ, свързани с ТЕКСТ и ДИСКУРС. Двете понятия се разглеждат в дисертацията като произтичащи от когнитивни процеси и като свързани с основни когнитивни принципи.

Както авторката основателно отбелязва, тази дисертация цели да допринесе към изследователското разбиране за „богатата когнитивна екология в действие“ (Гибс 2022: 65; превод на Тинчева). В резултат, в настоящата дисертация не се използват само когнитивни, но и социолингвистични инструменти при провеждането на включените проучвания. Това е и едно от големите достойнства на дисертацията – провеждането на анкети с респонденти.

1. **Познаване на проблема**

Авторката несъмнено е много добре запозната с проблемите на научното изследване имайки предвид нейния богат професионален опит в преподаването и изследването на въпросите на когнитивния анализ на текст и дискурс. Разработената от Нели Тинчева дисертация е пряко свързана с работата й като преподавател и нейното дългогодишно кариерно развитие в катедра „Англицистика и американистика“, където разглежданата терминология и свързаната с нея проблематика са част от ежедневната й професионална дейност. В този аспект, предложената дисертация е със солидна емпирична база и по самата си същност е продукт на узрял в практиката изследовател.

1. **Методика на изследването**

За разработването на дисертационния труд са използвани разнообразни научноизследователски методи – теоретико-методологичен анализ, метод на анкетно проучване, емпиричен анализ, метод на анализ и синтез.

1. **Характеристика и оценка на дисертационния труд**

Най-голямото достойнство на дисертацията е извличането на многопроцесния когнитивен модел, който се изолира във всички глави. **Втора глава** „Извличане на модела“ цели да изолира когнитивните механизми, чието действие обяснява мултифункционалността при текстовете на политическите речи. След като авторката придобива данни от реални езикови носители, осъществена посредством провеждането на две проучвания (с отстояние от период от 10 години), тя стига до извода, че в случая на ПОЛИТИЧЕСКИТЕ РЕЧИ метафоричният трансфер от образната схема ИЗТОЧНИК-ПЪТ-ЦЕЛ е троен и очевиден и в трите типа Светове: В ТС той контролира разгръщането на „историята на текста“, в РС метафоризира ЖИВОТА като ПЪТУВАНЕ. Заедно с концептуалната метонимия, той служи и за профилиране на ДС като СТЪПКА по ПЪТЯ на ЖИВОТА.

**Трета глава** също доказва наличието на модела катосе фокусира върху терминологичното и концептуалното разнообразие около понятието СТРУКТУРА НА ЦЕЛИЯ ТЕКСТ. Изследването изолира шест основни термина, използвани в цялата литература за обозначаване на структура, която „минава през“ цял текст: „реторична структура“, „наративна структура“, „структура на текста“, „цялостна структура“, „суперструктура“ и „макроструктура“, като всяко от понятията функционира метонимично чрез активиране на различни аспекти на СТРУКТУРАТА НА ЦЕЛИЯ ТЕКСТ. Основен принос е обобщението, че структурата на целия текст може да използва или принципи на последователност на профилиране на Светове, или принципи на сливане на Светове, или комбинация от двете възможности, като всеки от двата когнитивни механизма може да функционира съвместно с концептуална метафоризация, за да се създаде впечатлението за ДВИЖЕНИЕ през ТЕКСТа.

**Четвърта глава** разглежда въпроса кои теории могат да функционират като основа за прилагането на многопроцесния модел, като предоставя мета-анализ на съществуващите към момента академични разработки в текстовата лингвистика (ТЛ), най-вече тези на де Борганд и Дреслер, 1981 г. и Халидей и Хасан, 1976г., като прави впечатление дъблокото познаване и критично тълкуване от страна на авторката на тези трудове. Доц. Тинчева предлага и нова дефиниция в областта на ТЛ: в допълнение към метафтонимизациите на ТЕКСТА като ФИЗИЧЕСКИ ПРОДУКТ, като КОГНИТИВЕН ПРОДУКТ или като система от свързани с текста КОГНИТИВНИ ПРОЦЕСИ, ТЛ се характеризира със сливане и профилиране на превключвания между Светове, упражнявани върху текстоцентрични текстови аспекти (кохезия, съгласуваност) и текстови аспекти, ориентирани към ПРОЦЕСИРАЩИЯ (преднамереност, приемливост, информативност и ситуативност). Доказва се, че тази метафтонимизация действа кохерентно с паралелни промени в профилирането на различните Светове.

**Пета глава**, подобно на Четвърта глава, разглежда кои теории могат да функционират като основа за прилагането на многопроцесния модел, предложен в дисертацията. Главата предоставя мета-анализ на съществуващите към момента академични разработки в анализа на дискурса (АД). В главата се подкрепя обобщението, че в АД преобладаващата основна метафтонимизация на ТЕКСТ, ДИСКУРС и ОБЩЕСТВО/КУЛТУРА е тази, която ги разглежда като КОНЦЕНТРИЧНИ ГЕОМЕТРИЧНИ ПРОСТРАНСТВА с нарастващ обхват. Доказва се, че метафтонимизацията и тук действа кохерентно с паралелни промени в профилирането на различните Светове.

**Шеста глава** използва многопроцесния модел и прави теоретична разлика между „контекст“, „ДС“, „текстови параметри, ориентирани към ПРОЦЕСИРАЩИЯ ТЕКСТА“, „комуникативна среда“ и др. Тя доразвива разбирането за многопроцесния модел, като предоставя нови доказателства за припокриването и профилирането между ТС, ДС и РС. Предоставени са и доказателства за припокриването и профилирането на повече от един свят от един тип, например припокриване на два ТС с един РС, като обяснението на това когнитивно явление са съществуващите възможности за вариации на обхвата на всеки Свят. Главата преди всичко обръща внимание на факта, че ДС и РС съществуват паралелно и действат взаимосвързано чрез когнитивния механизъм на концептуалната метонимия.

След направен прецизен и детайлен квалитативен и квантитативен анализ на Брекзит**,** с участието на респонденти от различни националности**, Седма глава** подкрепя твърденията, че (a) „РС“ и „реалност“ са различни понятия и (б) че ДС и РС действат кохерентно чрез паралелното действие на концептуална метонимия. Главата също така потърждава убеждението, че степента на използване на фигуративност в медийния дискурс може да се използва като мярка за степента, в която едно понятие вече се интерпретира като „съществуващо“, т.е. като част от РС. Седма глава също така потвърждава, че в границите на анализирания период от време, предпочитанията към неодушевени домейни за източници на концептуална структура характеризират медийните употреби както в Обединеното кралство, така и извън него: БРЕКЗИТ най-често се метафоризира като РАЗВОД, ПРИРОДНА КАТАСТРОФА и ЧАСТ ОТ ПЪТУВАНЕ; в британските медии преобладават метафоричните концептуализации на ПЪТУВАНЕ, КАТАСТРОФА и ВОЙНА. В медиите в ЕС извън Обединеното кралство МЕХАНИЧНАТА ПОВРЕДА е по-забележима.

**Осма глава** използва квантитативни методи за анализ напубликациите във Фейсбук. Прецизно са проведени две проучвания, които доказват, че Фейсбук постепенно „навлиза“ в РС, като така главата допринася към изследванията върху дискурса като (социално) действие и позиционира дисертацията близо до изследванията на човешката когнитивна екология. Друг принос на главата е идеята за вътрешно-домейнно метонимично активиране като метонимично профилиране, случващо се вътре в Светове (т.е. в РС, за когото ДС е „вътрешен“). Подкрепена е и възможността за концептуално метонимично припокриване и последващо концептуално съвпадение между ДС и РС, които могат да бъдат толкова обширни, че ДС и РС да се интегрират в един общ концептуален гещалт . На базата на получените данни се стига до извода, че публикацията във Фейсбук и политическият дебат са единствените жанрове, които се смятат за толкова комуникативно ефективни, че да представляват действителни политически действия. Данните от представените в главата проучвания показват, че през периода преди пандемията българите са използвали Фейсбук социално-политически предимно, за да *обсъждат социално-политически въпрос* и да *обменят социално-политически информация*. В периода на карантина те са използвали Фейсбук предимно за *обсъждане на обществено- политически проблем* и *мотивиране на други към социално-политическо (без)действие*. В периода на социално дистанциране българите са използвали Фейсбук основно, за да *мотивират другите към социално-политическо (без)действие* и *да обсъждат социално- политически проблем*. Като цяло, получените данни разкриват, че тенденцията през трите периода е българите все повече да възприемат използването на Фейсбук като дейност, която не е във виртуалния свят. Друг принос на Осма глава е използването на многопроцесния модел за предефиниране на понятията „тип текст“ и „жанр“.

**Последната глава** извежда прецизни заключения на базата на обстойния и задълбочен анализ.

1. **Преценка на публикациите по дисертационния труд**

Кандидатката е представила общо 4 научни публикации по темата на дисертационния труд, три от които са в издания реферирани и индексирани в SCOPUS, а една е под печат. Публикациите са свързани с проблематиката на труда и показват, че изследванията на доц. Тинчева са получили достатъчна степен на популяризиране сред академичната и професионалната общност. Прави впечатление и големия брой публикации на авторката след заемане на академичната длъжност „доцент“ – 38, всичките от които са свързани с областите на текстовата лингвистиката и анализа на дискурса.

1. **Преценка за изпълнение на минималните национални изисквания**

От представената Справка за изпълнение на минималните национални изисквания за присъждане на научната степен „доктор на науките”, която кандидатката е приложила, е видно, че е налице преизпълнение на тези изисквания. Има общо 69 публикации. Освен представен хабилитационен труд, има и публикувана монография, която не е представена като основен хабилитационен труд и публикувана глава от колективна монография. Прави впечатление големия брой публикации в научни издания, реферирани и индексирани в световноизвестни бази данни с научна информация, сред които три студии. Има участия и в национални и международни проекти, както и пубикуван университетски учебик и университетско учебно пособие.

1. **Лично участие на кандидата за “доктор на науките“**

Налице са всички доказателства, че дисертационният труд е дело на самата кандидатка, резултат от нейните проучвания по проблематика, която е тясно свързана с професионалния й опит.

1. **Автореферат**

Авторефератът отговаря на съдържанието на дисертационния труд. Той е изготвен на български и на английски език, а дисертационният труд – на английски език. Тук трябва да подчертая, че дисертацията е написана на отличен английски език.

1. **Лични впечатления**

Познавам доц. д-р Нели Тинчева от близо 30 години и с увереност мога да твърдя, че тя е доказан специалист и уважаван колега в катедра „Англицистика и американистика“ към ФКНФ. Отличава се с изключително трудолюбие и работоспособност, което проличава в богатата й научна продукция.

**ЗАКЛЮЧЕНИЕ**

Дисертационният труд на тема **„Многопроцесен когнитивен модел за изследване на текст и дискурс“,** разработен от доц. д-р Нели Тинчева-Георгиева представлява интерес от научна и пракико-приложна гледна точка, тъй като съдържа важни теоретични и практико-приложни обобщения относно действието на когнитивни механизми при анализа на текст и дискурс. Дисертационният труд показва, че доц. д-р Нели Тинчева Георгиева притежава задълбочени знания и умения по професионално направление 2.1. Филология, и демонстрира качества и умения за провеждане на самостоятелни научни изследвания. Представените материали съответстват на изискванията на Закона за развитие на академичния състав в Република България (ЗРАСРБ). Въз основа на това давам своята **положителна оценка** за проведеното научно изследване, представено от разгледания по-горе дисертационен труд и автореферат, и **предлагам на почитаемото научно жури да присъди научната степен *„доктор на науките“*** на доц. д-р Нели Тинчева-Георгиева в област на висше образование 2. хуманитарни науки, професионално направление 2.1. Филология

20 май 2023 г. Доц. д-р Росица Ишпекова

|  |
| --- |
|  |
|  |